Paulig
Paulig-konserni on suomalainen elintarvikealalla toimiva perheyritys. Liiketoiminta jakautuu kolmeen divisioonaan: 1. Paulig Kahvi 2. Paulig Foods ja 3. Paulig Snacks Paulig-konsernilla on liiketoimintaa kolmessatoista maassa, joista suurimmat markkinat ovat Pohjois-Eurooppa, Iso-Britannia, Baltian maat ja Venäjä.
Pauligin historia alkaa vuodesta 1876, jolloin saksalainen Gustav Paulig perusti oman yrityksen Helsinkiin. Paulig saapui Suomen suuriruhtinaskuntaan kotikaupungistaan Lyypekistä vuonna 1871. Paulig toi maahan muun muassa suolaa, kahvia, mausteita, jauhoja, portviiniä ja konjakkia, sen aikaista siirtomaatavaraa. Paulig laittoi ilmoituksen Uuteen Suomettareen jossa kerrottiin: ”Kolonian-tavaroita suurissa määrin ja toimitusasioita”, ”Konttori Fabianinkatu n:o 10”.
Ensimmäiset vuosikymmenet Pauligin toimisto sijaitsi Helsingissä vuokratiloissa muun muassa Fabianinkadulla ja Pohjoisesplanadilla. 1890-luvulla Pauligin toimisto muutti Etelärantaan ja vuosisadan vaihduttua Katajanokalle. Ensimmäinen aluekonttori avattiin Tampereelle vuonna 1903. Vuonna 1904 Paulig laajensi yritystoimintaansa tukkumyynnistä elintarviketeollisuuteen. Katajanokan varastorakennuksessa alkoi kahvin paahtaminen. Saadakseen uudet tuotteensa paremmin kuluttajien tietoisuuteen Paulig oli ostanut jo vuonna 1909 Nissenin kahvila- ja kahvikauppaketjun. Nissen nousi muutamassa vuodessa helsinkiläisten suosikiksi. Pian Nisseneitä perustettiin ympäri Suomea. Valtakunnallinen myyntiverkosto edisti Pauligin tuotteiden leviämistä koko Suomeen.
Gustav Pauligin kuoltua vuonna 1907 hänen vaimonsa Bertha Paulig ryhtyi hoitamaan yhtiötä. Vuonna 1911 valmistui yhtiön uusi paahtimo- ja toimistorakennus Satamakadulle. Gustavin ja Berthan poika Eduard Paulig oli yhtiön toimitusjohtaja vuosina 1919–1947. Hänen aikanaan Paulig kehittyi merkittäväksi elintarvikealan yritykseksi.
Yhdysvalloissa John Arbuckle oli aloittanut kahvin teollisen paahtamisen jo vuonna 1864. Siihen asti kahvia myytiin vain raakakahvina ja se piti paahtaa kotona. Myös Paulig toimitti kahvia aluksi vain raakakahvina. Vasta vuonna 1926 paahdetun kahvin kysyntä ylitti Suomessa raakakahvin myynnin. Aluksi Paulig toimitti paahdetun kahvin kauppoihin viiden ja kymmenen kilon pakkauksissa. Pakkausten kyljessä oli Gustav Pauligin itse suunnittelema P-merkki-logo. Vuonna 1924 Pauligille saapui kirje, jossa ahvenanmaalainen kauppias Mathias Eriksson tiedusteli mahdollisuutta saada kahvit valmiiksi 250 ja 500 gramman pakkauksiin pakattuna. Paulig tarttui ideaan ja ryhtyi ensimmäisenä Suomessa toimittamaan kahvia kuluttajapakkauksissa. Paahdetun, pakatun kahvin myynti kasvatti suosiotaan, joten Paulig alkoi tarjota myös valmiiksi jauhettuja mausteita ja teesekoituksia valmiiksi pakattuina.
Vuonna 1929 Paulig toi markkinoille ensimmäiset kahvimerkkituotteensa: Juhlasekoituksen ja Presidentin sekoituksen. Vuonna 1931 myyntiin alkoi ilmestyä myös jauhettua kahvia. Samaan aikaan Paulig painatti kahvipaketteihin päivämääräleimat, ensimmäisenä kahvipaahtimona Euroopassa.
Toisen maailmansodan aikana Paulig löysi uuden elintarviketeollisuuden alan, pakasteet. Kahvintuotanto oli lamaantunut vuodesta 1939 vuoteen 1946, sillä raakakahvin saanti ulkomailta oli tyrehtynyt täysin. Vuonna 1942 Herttoniemeen oli valmistunnut Pohjoismaiden ensimmäinen syväjäädytettyjä elintarvikkeita valmistava tehdas, joka pakasti tuotteita aluksi Suomen puolustusvoimien käyttöön.
Vuonna 1926 Paulig esitteli kahvipurkeissa piirretyn kansallispukuisen Paula-tytön, yrityskuvan mainoshahmon. Piirroshahmosta tuli elävä Paula-tyttö 1950. Jo 1904 eräissä Pauligin kahvipakkauksissa oli käytetty piirrettyä jugendtyylistä naishahmoa.
Pauligin vanhat toimitilat alkoivat käydä pieniksi Katajanokalla, joten paahtimo ja pakkaamo muuttivat Vuosaareen, jonne rakennettiin uudet ja ajanmukaiset tilat vuonna 1967. Tasavallan presidentti Urho Kekkonen oli avaamassa tehdasta toukokuussa 1968. Kahvipakkauksiin tuli kultainen kahvikuppi, joka on Paulig-kahvin tunnus. Paulig myi pakasteliiketoiminnan pois vuonna 1987 ja keskittyi näin kahvin ja mausteiden maahantuontiin ja myyntiin.
Paulig päätti vuonna 2006 rakentaa uuden tehtaan Vuosaaren sataman läheisyyteen. Rakennustyöt aloitettiin vuonna 2007 ja ensimmäinen kahvierä valmistui kesällä 2009. Paahtimon viralliset avajaiset pidettiin tammikuussa 2010. Uusien toimitilojen suunnittelijat ja toteuttajat palkittiin Vuoden teräsrakenne -palkinnolla 2009.
Lokakuussa 2011 Paulig toi markkinoille Cupsolo-kapselikeittimen, jolla voi valmistaa muun muassa Pauligin suosittuja kahveja Juhla Mokkaa ja Presidenttiä, Tazza-kaakaota, teetä sekä erikoiskahveja kuten cappuccinoa ja espressoa.
Keväällä 2014 Paulig ilmoitti ostavansa Robert Paulig -kahvipaahtimon ja sen tuotemerkit ja luovansa niistä erillisen tytäryhtiön. Paulig osti syksyllä 2016 nyhtökauraa valmistavan Gold&Green Foodsin osake-enemmistön, 51 prosenttia.
Paulig-konsernin toimitusjohtajana vuodesta 2008 toiminut Jaana Tuominen siirtyi vuoden 2017 lopulla Fiskarsin uudeksi toimitusjohtajaksi. Tuomisen seuraajaksi valittiin tammikuussa 2018 Fazerin makeisliiketoiminnan toimitusjohtaja Rolf Ladau, joka aloitti Pauligin johdossa kesäkuussa 2018.
Maailman ruoka & mausteet -toimiala keskittyy nimensä mukaisesti mausteisiin sekä kansainvälisiin ruokiin. Tuotekonsepteja ovat esimerkiksi texmex, Thai, India ja BBQ. Divisioonan liikevaihto oli vuonna 2012 475 miljoonaa euroa ja se työllisti 1 217 työntekijää 13 eri maassa. Tuotemerkkeihin kuuluu Pohjoismaiden suurin tex mex -brändi Santa Maria.
Konsernin kahvitoimiala keskittyy kahvin paahtamiseen sekä kahvi- ja kaakaotuotteiden ja kahvilaitteiden myymiseen. Tunnetuimmat tuotemerkit ovat Presidentti- ja Juhla Mokka -kahvit. Muita tuotteita ovat Brazil, Paulig Mundo, Paulig Parisien, Paulig Espresso Originale ja Paulig Fortissimo, Paulig alkuperämaakahvit, kylmä maitokahvijuoma Frezza ja kaakaojuomatiiviste Tazza. Paulig-konsernin kahvilaitetoimintaa hoitaa Oy Vendor Ab. Vuonna 2012 toimialan liikevaihto oli 344 miljoonaa euroa ja sillä oli yhteensä 472 työntekijää kahdeksassa maassa.
Kolmas ja pienin toimiala on teollisuusmausteet, jonka liikevaihto oli vuonna 2012 52 miljoonaa euroa ja työntekijöiden määrä 134.
Baltian maiden itsenäistyessä ja Neuvostoliiton hajottua vuonna 1991 Paulig ryhtyi yhteistyöhön muiden vanhojen kauppakamareiden kanssa. Pauligin paahtimo ja maustetehdas valmistuivat Tallinnan seudulle Saueen vuonna 1993. Paulig Exportin paahtimon kapasiteetti Sauessa oli tuolloin kymmenesosa Suomen paahtimon kapasiteetista. Viron paahtimon oli tarkoitus toimia Pauligin vientiorganisaationa Venäjän ja muun Itsenäisten valtioiden yhteisön markkinoille, mutta Venäjä peri kaksinkertaista tullia Virosta, Latviasta ja Liettuasta tuotavilta tavaroilta ennen kuin maat liittyivät Euroopan unioniin, jolloin niiden kauppapolitiikka yhdenmukaistui tulliunionin ansiosta. Sauen tehdas keskittyi sittemmin pääasiassa mausteisiin. Venäjälle Paulig avasi myyntitoimistot Pietariin, Moskovaan, sekä vuonna 2011 kahvipaahtimon Tveriin. The Paulig Group SEPCAV on Pauligin Luxemburgissa toimiva eläkerahastoyhtiö.